Hjallerup Marked møder lige nu stor kritik fra flere gæster på deres Facebook-side. Det er især hestenes vilkår på markedet, som bliver pointeret.

På Hjallerup Markeds Facebook-side raser flere brugere lige nu over de vilkår, som hestene har haft under weekendens marked. Et billede af to voksne mænd, hvor den ene ser ud til at ride på en pony, går igen blandt brugernes kritik, og mange raser over billedet. - Det er utilstedeligt. De skulle have skæld ud. Vi har ikke observeret episoden, så havde vi skredet ind. Vi håber, at det er et enkeltstående tilfælde, og vi tager stærkt afstand fra det, siger Lars Nielsen fra Hjallerup Markeds PR-udvalg. Nogle af de andre kritikpunkter, som brugerne kommer med på Hjallerup Markeds Facebook-side, er, at dyrene ikke har haft skygge nok i den varme sommersol, og at de ikke havde vand. Hjallerup Marked fortæller, at de har læst alle kritikpunkterne igennem, og har noteret dem ned, så man kan kigge på, om der kan gøres noget anderledes næste år. Derudover oplyser Lars Nielsen, at Hjallerup Marked har haft en dyrelæge på stedet på alle markedsdagene, som løbende har tilset dyrene, og dyrelægen har været tilfreds med dyrene på markedet. Markedet har løbende været i dialog med ham og Hestenes Værn, og ingen af dem er kommet med nogen bemærkninger. - Vi er i gang med at overveje næste træk til næste år. Vi må høre, hvad de, der har forstand på det anbefaler, siger Lars Nielsen.